ORANJESTAD (AAN): Diabierna mainta Hues a dicta sentencia den e caso penal
cu Ministerio Publico a cuminsa contra e homber T. di edad grandi caba, esta 71 aña.
Luna pasa tratamento di e caso a tuma lugar caminda Fiscal a exigi 20 luna di prison. Daiabierna Hues a condena T. na castigo combina cu ta encera cu e mesun dia mes T. por a bay cas.
E acusacion contra T. ta di abuso sexual y acto inmoral di yiu di yiu homber di T. su señora, e mucha A. entre 2021 te Januari 2023.
Fiscal a exigi: Dia 23 Februari 2024 tratamento di e caso a tuma lugar caminda Fiscal a bisa cu e ta haya T. culpabel di a mishi cu e mucha na su pechonan y no tabatin relacion sexual. Fiscal a bisa cu pa cu e castigo, e ta tene cuenta cu edad di T. y e salud di T. El a exigi 20 luna di prison di cual 10 luna ta condicional. Fiscal a exigi un tempo di prueba di 3 aña y cu T. mester bay bou guia di Reclasering.
Pa loke ta demanda di daño, Fiscal a bisa cu e ta fastioso. Mester wak e daño real y daño inmaterial. Na opinion di Fiscal, ta acceptable cu e mucha lo mester haya tratamento. El a pidi Hues pa aproba 2 mil Florin y declara e resto no admisibel. Esey ta haci cu e mama por haci un caso civil. Tambe Fiscal a exigi cu T. mester paga 300 Florin y 150 Florin cu a paga caba. El a exigi pa pone medida di pago.
Sentencia: Diabierna mainta Hues a bisa cu e ta haya legalmente proba cu T. a haci actonan inmoral cu e mucha A. Hues ta haya cu T. a mishi cu e pechonan di e mucha. Hues no ta haya cu T. a mishi cu parti intimo di e mucha. Hues a bisa cu tin suficiente prueba di sosten. El a mustra riba e declaracion di e mama y tata di e mucha y e señora di T.
Castigo: Pa cu e castigo, Hues a bisa cu e ta tene na cuenta cu T. como welo di e mucha a abusa di su posicion como hende grandi. Hues ta haya cu T. a satisface su mesun gusto. Hues ta tuma T. na malo pa esaki.
Hues a bisa cu muchanan por keda afecta door di e actonan aki. Tambe el a bisa cu casonan asina ta causa intrankilidad den comunidad. Hues a sigui bisa cu e ta tene cuenta cu ta promer biaha cu T. ta cay den man di husticia. Hues a tene na cuenta tambe cu T. ta diabetic y a perde su trabao.
Pa loke ta e demanda di daño, un parti lo aproba y e resto lo por haci un caso civil.
Hues a condena T. na 12 luna di prison di cual 156 dia ta condicional y 3 aña di tempo di prueba, bou guia di Reclassering. Hues a bisa cu esey ta trece cun'e cu ayera mes T. por a haya su libertad.
Hues a condena T. pa paga 2.300 Florin di daño y cu medida di pago. Si e no paga e 2.300 Florin, e lo mester bay 33 dia cera den KIA.